Hlauparar úr Árbæjarskokki kæla sig í Elliðaánum á heitum sumardegi . Hlaupahópurinn Árbæjarskokk er stofnaður um síðustu aldamót . Upphafsmennirnir voru þeir Pétur Helgason og Vöggur Magnússon en til að byrja með voru flestir meðlimir hlaupahópsins starfsmenn Vífilfells . Smátt og smátt vatt félagsskapurinn upp á sig og fleiri Árbæingar fóru að bætast í hópinn og nú er svo komið að félagar eru úr hinum ýmsu hverfum s.s. úr Grafarvogi , Breiðholti sem og alla leið úr Garðabæ . Hlaupið er að jafnaði þrisvar í viku frá hinni frábæru Árbæjarlaug . Pétur Helgason annar stofnenda Árbæjarskokks svaraði örfáum spurningum um hinn rótgróna hlaupahóp úr Árbænum . Hve margir eru meðlimir í Árbæjarskokki og hvernig hefur fjöldinn þróast á undanförnum árum ? Virkir félagar eru í kringum 30 og hefur sú tala verið nokkuð stöðug undanfarin ár . Flestir hafa verið meðlimir lengi en alltaf kemur nýtt blóð í hópinn öðru hvoru á meðan aðrir hverfa á braut . Hverjir eru meðlimir , er um að ræða þrautreynda hlaupara eða fólk sem langar að byrja að hreyfa sig ? Skipting kynja er nokkuð jöfn og geta hópsins er góð . Ekki er þó um eiginlega íþróttamenn að ræða en nokkrir í hópnum eru hins vegar þrautreyndir hlauparar . Einnig eru í hópnum hlauparar sem fara hægar en eru þó ekki byrjendur . Árbæjarþrek hefur haldið byrjendanámskeið og þaðan hafa hlauparar síðar komið yfir í hópinn til okkar . Hvernig gengur að sníða æfingar að ólíkum þörfum hvers og eins ? Þjálfari hópsins gerir æfingaáætlun sem býður upp á möguleika á að velja úr þremur getustigum . Við reynum að halda hópinn á æfingum en hver og einn á að geta sniðið æfingarnar að sínum þörfum . Litríkir liðsmenn Árbæjarskokks á góðum sumardegi . Hvar hlaupið þið aðallega ? Við æfum mikið í Fossvogsdalnum og í Elliðaárdalnum en stundum er farið yfir í Kópavogsdalinn eða upp í Heiðmörk . Þangað er venjulega farið í lengri túra og þá er stundum farið í gegnum borgina , vestur í bæ eða upp á Hólmsheið . Möguleikarnir á fallegum hlaupaleiðum er óvíða jafn margir og hjá okkur . Árbæingar eru duglegir að taka þátt í hlaupum erlendis . Hvað með félagslíf , er mikið um atburði utan æfinga ? Við höldum árshátíð og reynum að auki að hittast við önnur tækifæri eins og t.d. eftir Gamlárshlaupið . Við reynum að fara saman í a.m.k eina hlaupaferð erlendis á ári . Yfirleitt er ferðin farin á haustin í hlaup þar sem boðið er upp á mismunandi vegalengdir þannig að flestir finni eitthvað við sitt hæfi . Hvernig eiga áhugasamir að bera sig að vilji þeir ganga til liðs við ykkur ? Það eru allir velkomnir að hlaupa með okkur . Við mælum samt með því að viðkomandi hafi einhverja reynslu í hlaupum hafi t.d. sótt byrjendanámskeið . Svo er í raun bara að mæta á æfingar . Eitthvað að lokum ? Árbæjarskokk er ekki fjölmennur hlaupahópur miðað við marga aðra hópa en fyrir vikið myndast meiri persónuleg tengsl innan hópsins en gengur og gerist í stærri hópunum . Hópurinn hittist við Árbæjarlaugina sem er ein besta sundlaug landsins auk þess sem hlaupaleiðirnar út frá henni eru einstakar .